Alexander True

**Alexander True** (s. 17. heinäkuuta 1997 Kööpenhamina, Tanska) on tanskalainen jääkiekkoilija, joka pelaa SM-liigajoukkue JYPissä. Hän on pelipaikaltaan keskushyökkääjä. True on pelannut urallaan myös yhteensä 27 NHL-ottelua San Jose Sharksissa ja Seattle Krakenissa.

## Ura
### Seuraura
True on Rungstedin kasvatti. Hän jakoi kaudella 2013–2014 tehoilla 38+24=62 koko Tanskan U17-juniorisarjan maalipörssin voiton joukkuetoverinsa Christian Gaden kanssa ja sijoittui pistepörssissä toiseksi hänen jälkeensä. True voitti kauden päätteeksi sarjan mestaruuden. Hän debytoi samalla kaudella myös Rungstedin miesten pääsarjajoukkueessa, jossa vain 16-vuotias True pelasi 11 runkosarjaottelua ilman tehopisteitä. Hän pelasi ison osan kaudestaan myös seuran kakkosjoukkueessa Tanskan toiseksi korkeimmalla sarjatasolla maan I-divisioonassa. True pelasi kauden aikana myös kolme pudotuspeliottelua Gladsaxen A-nuorissa.

WHL-joukkue Seattle Thunderbirds varasi Truen 48. pelaajana . Hän siirtyi joukkueeseen kaudeksi 2014–2015. True teki ensimmäisellä kaudellaan WHL:n runkosarjassa 12 tehopistettä. Kaudella 2015–2016 hän teki runkosarjassa 32 tehopistettä. True eteni Thunderbirdsin kanssa aina WHL:n finaaleihin saakka, mutta Ed Chynoweth Cupin vei kuitenkin Brandon Wheat Kings otteluvoitoin 4–1. Kaudella 2016–2017 hän oli pudotuspeleissä joukkueensa paras maalintekijä Keegan Kolesarin kanssa 12 osumallaan. True eteni Thunderbirdsin kanssa jälleen finaaleihin, jotka päättyivät tällä kertaa mestaruuteen. Hänet palkittiin joukkueensa kauden omistautuneimpana pelaajana.

Heinäkuussa 2017 True teki kaksivuotisen AHL-sopimuksen San Jose Barracudan kanssa. Syksyllä 2017  True osallistui seuran emojoukkueen, San Jose Sharksin harjoitusleirille. Hänet kuitenkin lähetettiin sen päätteeksi Barracudaan. Truen AHL:n tulokaskausi 2017–2018 toi hänelle 68 runkosarjaottelussa tehot 15+13=28 ja neljässä pudotuspeliottelussa yhden maalin. True oli runkosarjassa Barracudan toiseksi paras maalintekijä Rūdolfs Balcersin jälkeen ja neljänneksi paras pistemies Jacob Middletonin kanssa.

True teki heinäkuussa 2018 kolmivuotisen NHL-tulokassopimuksen San Jose Sharksin kanssa. Hän pelasi kauden 2018–2019 kuitenkin kokonaan San Jose Barracudan AHL-joukkueessa, jonka sisäisen piste- ja maalipörssin True voitti tehoilla 24+31=55. Hän jakoi myös joukkueen sisäisen tehotilaston voiton Kyle Woodin ja Jacob Middletonin kanssa lukemalla +16. Huhtikuussa 2019 True nostettiin Sharksin NHL-joukkueen harjoitusvahvuuteen loukkaantumisten varalta, mutta hän ei kuitenkaan saanut siellä peliaikaa. Myös kauden 2019–2020 True pelasi suurimmaksi osaksi Barracudassa. Hän debytoi myös Sharksin NHL-joukkueessa, jossa True pelasi 12 runkosarjaottelua tehden neljä syöttöpistettä, kunnes koronaviruspandemia keskeytti NHL-kauden maaliskuussa 2020. Hän teki NHL-debyyttinsä 4. helmikuuta 2020 vieraissa Calgary Flamesia vastaan. True sai ottelussa jääaikaa 12.52 minuuttia.

Lokakuun 2020 lopulla San Jose Sharks lainasi Truen toistaiseksi voimassa olevalla sopimuksella kotimaahansa kasvattajaseuransa Rungsted Seier Capitalin (ent. Rungsted Ishockey) joukkueeseen. Hän ehti pelata siellä vain yhden ottelun ennen paluutaan Pohjois-Amerikkaan. Tammikuun 2021 harjoitusleirin päätteeksi Sharks lähetti Truen San Jose Barracudan AHL-joukkueeseen. Hän toimi joukkueen varakapteenina ja pelasi siellä suurimman osan loppukaudestaan. True pelasi kauden aikana NHL:ssä seitsemän runkosarjaottelua tehden yhden syöttöpisteen.

Seattle Kraken varasi Truen pelaajaoikeudet 29. pelaajana . Elokuussa hän teki seuran kanssa vuoden mittaisen, kaksisuuntaisen ja 750 000 dollarin arvoisen sopimuksen. Harjoitusleirin päätteeksi lokakuussa Kraken asetti Truen siirtolistalle. Koska mikään toinen NHL-seura ei napannut häntä vuorokauden kuluessa, True lähetettiin AHL-joukkue Charlotte Checkersin vahvuuteen. Hän pelasi suurimman osan kaudesta 2021–2022 ja voitti joukkueen sisäisen pistepörssin tehtyään 60 runkosarjaottelussa tehot 18+24=42. True pelasi kauden aikana NHL:ssä kahdeksan runkosarjaottelua ilman tehopisteitä. Heinäkuussa 2022 hän teki Krakenin kanssa vuoden mittaisen, kaksisuuntaisen ja 750 000 dollarin arvoisen jatkosopimuksen. Syksyn harjoitusleirin päätteeksi seura lähetti Truen siirtolistan kautta uuteen farmijoukkueeseensa Coachella Valley Firebirdsiin, jossa hän pelasi kokonaan kauden 2022–2023. True voitti koko AHL:n pudotuspelien tehotilaston lukemalla +19. Hän eteni Firebirdsin kanssa aina Calder Cup-finaaleihin saakka, mutta mestaruuden vei lopulta kuitenkin Hershey Bears otteluvoitoin 4–3.

Heinäkuussa 2023 True teki rajoittamattomana vapaana agenttina vuoden mittaisen ja kaksisuuntaisen sopimuksen Florida Panthersin kanssa. Syksyn harjoitusleirin päätteeksi hänet lähetettiin siirtolistan kautta hänelle Krakenin farmijoukkueenakin tutuksi tulleeseen Charlotte Checkersiin. True pelasi siellä kokonaan kauden 2023–2024 ja nousi joukkueen kapteenistoon.

Kaudeksi 2024–2025 True siirtyi kaksivuotisella sopimuksella Ruotsiin SHL-liigassa pelaavan Modon joukkueeseen. Joukkueen kausi päättyi putoamiseen HockeyAllsvenskaniin, joten hänen sopimuksensa purettiin kauden jälkeen maaliskuussa 2025. Heinäkuussa Truen uutisoitiin siirtyvän kaudeksi 2025–2026 vuoden mittaisella sopimuksella SM-liigajoukkue JYPiin. Joulukuussa hän teki seuran kanssa vuoden mittaisen jatkosopimuksen.

### Maajoukkueura
True debytoi Tanskan A-maajoukkueessa vuoden 2021 MM-kilpailujen avausottelussa 22. toukokuuta 2021 Latvian Riiassa Ruotsia vastaan. Ensimmäisen A-maajoukkuemaalinsa hän teki turnauksen viidennessä ottelussa 28. toukokuuta 2021 Valko-Venäjä vastaan. True sai ottelussa myös syöttöpisteen Mathias Fromin tekemään maaliin, joka jäi Tanskan 5–2-voittoon päättyneen ottelun voittomaaliksi. Hänet valittiin joukkueensa ottelun parhaaksi pelaajaksi. True pelasi MM-kilpailuissa myös vuosina 2024 ja 2025. Vuoden 2025 turnauksessa hänet valittiin Kazakstania vastaan pelatun alkulohkon ottelun päätteeksi Tanskan ottelun parhaaksi pelaajaksi. True pelasi myös Pekingin olympiakisojen 2022 ja Milanon olympiakisojen 2026 karsinnoissa. Yhteensä hän on pelannut 46 A-maaottelua tehopistein 8+11=19.

True pelasi alle 20-vuotiaiden MM-kilpailuissa vuosina 2015, 2016 ja 2017. Vuoden 2016 turnauksessa hän toimi Tanskan varakapteenina. Valmentajat valitsivat Truen joukkueensa yhdeksi kolmesta parhaasta pelaajasta. Vuoden 2017 turnauksessa hän toimi Tanskan kapteenina. Valmentajat valitsivat hänet jälleen joukkueensa yhdeksi kolmesta parhaasta pelaajasta. True valittiin myös Sveitsiä vastaan pelatun alkulohkon ottelun päätteeksi Tanskan ottelun parhaaksi pelaajaksi.

True pelasi myös alle 18-vuotiaiden MM-kilpailuissa vuonna 2014. Valmentajat valitsivat hänet Tanskan turnauksen yhdeksi kolmesta parhaasta pelaajasta. True valittiin Tšekkiä vastaan pelatun alkulohkon ottelun päätteeksi joukkueensa ottelun parhaaksi pelaajaksi. Hän pelasi myös IA-divisioonan MM-kilpailuissa vuonna 2015, jolloin True toimi Tanskan varakapteenina ja voitti kultaa. Hän pelasi myös alle 19-vuotiaiden World Junior A Challengessa vuonna 2014, jolloin hän voitti hopeaa.

## Muuta
Alexander Truen pikkuveli Oliver pelaa hyökkääjänä Metal Ligaenin Herlev Eaglesissa. Veljesten isä Søren ja setä Mads True ovat entisiä Tanskan maajoukkuehyökkääjiä. Myös Alexander Truen serkut Sebastian ja Nikolaj Ehlers ovat jääkiekkoilijoita. Sebastian pelaa Metal Ligaenin Aalborg Piratesissa ja Nikolaj NHL-seura Carolina Hurricanesissa.

## Tilastot

## Lähteet

*
*
*

### Viitteet